Разам з вялікай арміяй настаўнікаў сваё прафесійнае свята заўтра будуць адзначаць і педагогі дашкольнай адукацыі, на чыіх плячах ляжыць не менш адказная задача — падрыхтоўка дзяцей да школы. З ёй паспяхова спраўляюцца ў першым гарадскім садку “Крынічка”. На працягу многіх гадоў тут цесна супрацоўнічаюць з СШ №1: настаўнікі пачатковых класаў школы прыходзяць у сад на заняткі, розныя святы, у сваю чаргу выхавальнікі і дзеці наведваюць мерапрыемствы ў школе, бываюць там на экскурсіях. Выхаванцы старэйшай групы займаюцца па спецыяльных падручніках для пачаткоўцаў “Я пазнаю свет”, “Матэматычны калейдаскоп” і “Падарожжа ў свет музыкі”. Акрамя таго, другі год у садку працуе гурток “Унікум”, дзе таксама вядзецца падрыхтоўка да школы: у дзяцей развіваюць логіку, мысленне, расшыраюць кругагляд. Пры гэтым не забываюць і пра выхаванне, захаванне і ўмацаванне здароўя малышоў. “Крынічка” — адзіны дзіцячы сад на Пастаўшчыне, які мае ўласны басейн. Яго з задавальненнем наведваюць хлопчыкі і дзяўчынкі як са свайго, так і з іншых садоў горада і раёна, а таксама малодшыя школьнікі.